ভোটের আগেই শুভেন্দু-গড়ে হুলুস্থুল কাণ্ড! তৃণমূলের নিশানায় বিজেপি

পূর্ব মেদিনীপুর: রাজ্যে ফের উদ্ধার তাজা বোমা (Bomb)। এবার স্কুলের পার্শ্ববর্তী এলাকা থেকে পাওয়া গেল ১৫টি তাজা বোমা। পূর্ব মেদিনীপুর (Purba Medinipur) জেলার কাঁথির (Kanthi) নাটদীঘি এলাকার ঘটনা। স্থানীয় সূত্রে জানা গিয়েছে, শুক্রবার গভীর রাতে নাটদীঘি এলাকার স্কুল ও মন্দির পাশ্ববর্তী এলাকায় পাওয়া গিয়েছে তাজা বোমাগুলি। এই ঘটনায় ব্যপক আতঙ্কিত এলাকাবাসী। তবে উদ্ধারকৃত বস্তুগুলি আদতে বোমা নাকি অন্য কিছু, তা খতিয়ে দেখছে পুলিশ।

জানা গিয়েছে, শুক্রবার স্থানীয়রা প্রথম বোমাগুলিকে দেখতে পান। তাতেই এলাকায় চাঞ্চল্য ছড়িয়ে পড়ে। খবর দেওয়া হয় কাঁথি থানায়। খবর পেয়ে ঘটনাস্থলে পৌঁছয় কাঁথি থানার পুলিশ। রাতে বিপদ ঘটার সম্ভাবনার কথা ভেবেই, তাজা বোমাগুলিকে উদ্ধার না করে পাশের একটি পরিত্যক্ত বাড়িতে জলে ডুবিয়ে পুলিশি পাহারায় রাখা হয়। শনিবার কাঁথি থানার পুলিশ ও বম্ব স্কোয়াড গিয়ে বোমাগুলিকে উদ্ধার করে। এতগুলি বোমা কোথা থেকে এল, তা জানতে তদন্ত শুরু করেছে কাঁথি থানার পুলিশ। ইতিমধ্যে দু’জনকে আটক করে জিজ্ঞাসাবাদ চালাচ্ছে পুলিশ।

আরও পড়ুন: ভুয়ো ওষুধ কাণ্ডে মোদি সরকারকে নিশানা কীর্তি আজাদের

এই ঘটনা প্রসঙ্গে স্থানীয় তৃণমূল (TMC) নেতা তথা আইএনটিটিইউসি জেলা কমিটির নেতৃত্ব দুর্গাশঙ্কর মন্ডল বলেন, “২০২৬ সালের আগে রাজ্যের বিরোধী দলনেতা প্রতিটি গ্রামে এই ধরণের সন্ত্রাসবাদ চালাতে উঠে পড়ে লেগেছে।” অবিলম্বে এই ঘটনায় দোষীদের চিহ্নিত করে শাস্তির দাবি জানাচ্ছেন তিনি।

এদিকে বিজেপি (BJP) নেতৃত্ব চন্দ্রশেখর মন্ডল এই ঘটনা প্রসঙ্গে বলেন, “একাধিক বোমা উদ্ধারের ঘটনায় আশ্চর্য হওয়ার কিছু নেই। রাজ্যে শিল্প নেই শুধু রয়েছে চুরি ও বোমা শিল্প। বিগত নির্বাচনে নাটদীঘী এলাকায় ভোট লুট হয়েছে, বিরোধী দলের নেতা কর্মীরা আক্রান্ত হয়েছে।” তাঁর দাবি, আসন্ন নির্বাচনে এলাকার আতঙ্ক সৃষ্টির জন্য পুলিশের মদতে বোমাগুলি মজুদ করেছিল তৃণমূল।